Sissejuhatus

Käesolevas aruandes keskendutakse terviseprogrammi rakendamisele 2013. aastal. Tegemist on Euroopa Parlamendi ja nõukogu 23. oktoobri 2007. aasta otsusega 1350/2007/EÜ kehtestatud teise terviseprogrammi rakendamise viimase aastaga. Programm algas 1. jaanuaril 2008 ja lõppes 31. detsembril 2013. Programmiotsuse artikli 13 lõike 1 kohaselt annab komisjon igal aastal terviseprogrammi komiteele aru kõikide programmi kaudu rahastatud meetmete ja projektide kohta ning teavitab Euroopa Parlamenti ja nõukogu. Käesoleva aruandega see nõue täidetakse. Aruandes antakse üksikasjalikku teavet 2013. aasta eelarve ja selle täitmise kohta. 1. lisas sisalduvas lisatud talituste töödokumendis esitatakse näiteid põhimeetmete kohta, mida rahastati programmi raames peamiselt aastatel 2009–2013 ja mis andsid märkimisväärseid tulemusi. 2.–10. lisas on esitatud ülevaatetabelid, milles on üksikasjalikud andmed kõigi kaasrahastatud meetmete ja sõlmitud lepingute kohta.

Programmi kogueelarve oli 321 500 000 eurot ja see hõlmas mitmesuguseid rahastamisvahendeid püstitatud eesmärkide saavutamiseks. Vahendid olid järgmised: liikmesriikide ametiasutustega kaasrahastatud meetmed (ühismeetmed), projektid, konverentside kaasrahastamine ja tegevustoetused eelkõige valitsusväliste organisatsioonide ja võrgustike toetamiseks, otselepingud rahvusvaheliste organisatsioonidega, riigihanked ja muud meetmed.

Teine tervisprogramm oli ELi tervisestrateegia peamine rakendusvahend ja sellega aidati kaasa ELi 2020. aasta aruka ja jätkusuutliku majanduskasvu strateegia eesmärkide saavutamisele. Programmi peamine eesmärk oli täiendada ja toetada liikmesriikide poliitikat, anda sellele lisaväärtust ning aidata kaasa solidaarsuse ja heaolu suurendamisele Euroopa Liidus, kaitstes ja edendades inimeste tervist ja turvalisust ning parandades rahvatervist. Nimetatud eesmärk jagati kolme ossa:

– kodanike terviseohutuse parandamine;

– tervise edendamine, sealhulgas tervisest tingitud ebavõrdsuse vähendamine;

– tervisealase teabe ja teadmiste loomine ja levitamine.

Kolme peamise eesmärgi saavutamiseks tehtud sammud

Iga eesmärgi raames kaasrahastati mitmesuguseid meetmeid.

Tervisohutuse valdkonnas tuleb arvesse võtta, et haiguspuhangud ei tunnista riigipiire. Seega on äärmiselt oluline tagada, et kõik ELi riigid ja kogukonnad oleksid hästi valmistunud nakkuslike ja mittenakkuslike haigustega võitlemiseks. Programmiga aidati sellele valmistumisele kaasa. Teine eesmärk on seotud Euroopa kõigi ühiskonnagruppide peamiste väljakutsetega, st demograafiliste muutuste ja vananemisega. Programmi abil on liikmesriigid ja EL suutnud aidata edendada tervist ja vähendada tervisealast ebavõrdsust, sealhulgas suurendada tervena elatud aastate arvu ja aidata kaasa tervena vananemisele. Programmi abil on suudetud näiteks:

mõista paremini noorte ja eelkõige naiste suitsetama hakkamisega seotud asjaolusid,

suurendada südame-veresoonkonna haiguste ja diabeediga seotud teadlikkust,

teha sõeluuringuid emakakaela- ja kolorektaalvähi avastamiseks ning

luua haruldasi haigusi käsitlev üleilmne veebipõhine teabeallikas.

Kolmanda eesmärgi saavutamiseks on programmi abil loodud sünergiat ja tõhustatud teadmistebaasi poliitika kujundamiseks, töötades välja ja levitades tervisealast teavet ja teadmisi üle kogu Euroopa. Projektidega on toetatud ka tervisealast innovatsiooni ja tutvustatud, kuidas koostada elektroonilisi terviseandmeid ja juurutada personaalmeditsiini.

Lisaks aidati programmiga ette valmistada, arendada ja rakendada ELi tervisepoliitika meetmeid. Meetmete rahastamisel keskenduti õigusaktide rakendamisele (nt tubakatoodete tarbimise piiramise ja inimpäritoluga ainete valdkonnas), tervisealasele ebavõrdsusele (komisjoni strateegia „Solidaarsus ja tervishoid: tervisealase ebavõrdsuse vähendamine Euroopa Liidus” toetuseks) ja piiriülestele terviseohtudele ning patsientide õigustele piiriüleses tervishoius.

Terviseteenuste valdkonnas aitavad juurdepääs kvaliteetsele ja turvalisele tervishoiule ning usaldusväärsetele teaduslikele nõuannetele ja riskihindamisele kaasa ELi patsientide turvalisuse suurendamisele. Programmiga toetati mitmeid kõnealuste valdkondadega seotud meetmeid, samuti teaduskomiteede tööd.